google/wiki40b huggingface dataset:
Αγία Ελένη Σερρών

Γεωγραφία

Η Αγία Ελένη βρίσκεται στο κεντρικό τμήμα του -τέως- νομού Σερρών, σε πεδινή περιοχή, βόρεια της τεχνητής κοίτης του ποταμού Στρυμώνα. Είναι χαρακτηρισμένη ως αγροτικός πεδινός οικισμός, σε μέσο σταθμικό υψόμετρο 15 και έχει έκταση 8,200 χμ² (7,850 χμ² χωρίς τα εσωτερικά ύδατα). Απέχει από τις Σέρρες 15 χλμ. περίπου, προς τα Ν.

Πληθυσμικά στοιχεία

Η εξέλιξη πληθυσμού της Αγγίστας έχει ως εξής: κάτοικοι 803 (1961), 773 (1971), 622 (1991), 636 (2001), 476 (2011). Κατοικείται κυρίως από πρόσφυγες που είχαν έρθει από την Ανατολική Θράκη.

Τα Αναστενάρια

Πολλοί από τους κατοίκους του χωριού είναι Αναστενάρηδες, συμμετέχουν δηλαδή σε μια πανάρχαια τελετουργία πυροβασίας που γίνεται στο χωριό κατά την πανήγυρη των Αγίων Κωνσταντίνου και Ελένης, 20 και 21 Μάη, αλλά και στο μικρό πανηγύρι, το χειμωνιάτικο την παραμονή και την ημέρα της γιορτής του Αγίου Αθανασίου (17 και 18 Γενάρη).
Στη διάρκεια των πανηγυριών αυτών ταλείται το έθιμο Αναστενάρια, ένα έθιμο που έχει τις ρίζες του στις παγανιστικές τελετές, πέρασε στις διονυσιακές τελετές αργότερα και διατηρήθηκε ως τις μέρες μας στην Ελλάδα από πυρήνες αναστενάρηδων που υπάρχουν στην Αγία Ελένη Σερρών, στην Κερκίνη Σερρών, στο Λαγκαδά Θεσσαλονίκης, σε μερικά χωριά του Έβρου και σε ένα χωριό της Δράμας.
Το ιστορικό του εθίμου αναφέρεται σε ένα θρύλο κατά τον οποίο η εκκλησία του χωριού Κωστί της Ανατολικής Θράκης, αφιερωμένη στους Αγίους Κωνσταντίνο και Ελένη, πήρε φωτιά και οι κάτοικοι του χωριού, προσπαθώντας να σώσουν τις εικόνες και τα ιερά κειμήλια, μπήκαν μέσα στο φλεγόμενο Ναό και άρπαξαν ό,τι βρήκαν μπροστά τους. Διαπίστωσαν έπειτα ότι κανείς δεν είχε καεί ή τραυματιστεί. Το απέδωσαν στη Χάρη του Αγίου κι από τότε τελούν το έθιμο αυτό.
Η επίσημη εκκλησία θεωρεί ότι το έθιμο είναι ειδωλολατρικό και δεν το αποδέχεται ως χριστιανικό. Έτσι στο Λαγκαδά και στη Δράμα οι μητροπολίτες δεν επιτρέπουν στους αναστενάρηδες να πατούν στη φωτιά με την απειλή του αφορισμού. Οι μητροπολίτες των Σερρών παραδοσιακά «κάνουν τα στραβά μάτια» κι έτσι στα χωριά των Σερρών Κερκίνη και Αγία Ελένη γίνονται μέχρι σήμερα τα Αναστενάρια. Στα εκεί πανηγύρια των αναστενάρηδων μάλιστα, έρχονται συχνά και αναστενάρηδες από μέρη που τελούν υπό απαγόρευση και τελούν το έθιμό τους στην «εξορία».
Το χειμωνιάτικο πανηγύρι δεν είναι πολύ γνωστό αλλά του Αγίου Κωνσταντίνου μαζεύονται τουρίστες από όλον τον κόσμο να παρακολουθήσουν την τελετουργία, επιστήμονες από παντού έρχονται να μελετήσουν το φαινόμενο της ακαΐας που συμβαίνει στην τελετή. Οι αναστενάρηδες συγκεντρώνονται στο «κονάκι» τους από νωρίς, και αρχίζουν μια διαδικασία μύησης κι έκστασης με μουσική από λύρα θρακιώτικη και νταούλι, συνεχίζουν με ένα χορό κι όταν έρθουν σε απόλυτη έκσταση παίρνουν από την αρχιαναστενάρη τα «σημάδια» (μικρά τάματα των εικόνων) και τις εικόνες και ξυπόλητοι μπαίνουν και χορεύουν στα αναμμένα κάρβουνα, θράκα μιας μεγάλης πυράς που έχει στηθεί από νωρίς στην πλατεία του χωριού.

Ο Καλόγερος

Στο χωριό Αγία Ελένη τελείται ακόμη ένα θρακικό έθιμο. Είναι ο «Καλόγερος», και λαμβάνει χώρα τη Δευτέρα της Τυρινής. Παρουσιάζει ομοιότητες με τα πάθη και την παλιγγενεσία του αρχαίου θεού Διονύσου.
Forbidden Siren

Πλοκή

Η Σειρήνα βρίσκεται σε ένα ιαπωνικό χωριό που ονομάζεται Hanuda/Χανούντα, με ισχυρές θρησκευτικές πεποιθήσεις στην περιοχή, οι ντόπιοι ήθελαν να κρατήσουν την Hanuda για τον εαυτό τους, και να την αποκόψουν από τον έξω κόσμο. Μετά τη διακοπή της τελετουργίας κοντά στη Hanuda λόγω σεισμού, το χωριό ταλαντεύεται μεταξύ του χρόνου και του χώρου, με μια άπειρη κόκκινη θάλασσα να αντικαθιστά το ορεινό έδαφος. Η ουσία της ιστορίας επικεντρώνεται στις προσπάθειες του Hisako Yao, τον αρχηγό της τοπικής θρησκείας, να αναστήσει ένα θεό μέσα από μια τελετή. Ο τίτλος Siren σημαίνει κάλεσμα του θεού, καλώντας τους κατοίκους Hanuda να βυθιστούν στην κατακόκκινη θάλασσα, δημιουργώντας έτσι έναν στρατό από νεκροζώντανα πλάσματα με το όνομα Shibito. Το παιχνίδι παίζεται από την προοπτική 10 χαρακτήρων που προσπαθούν να σταματήσουν την δημιουργία των τεράτων και του θεού τους, οι οποίοι έχουν ως σκοπό την κυριαρχία του κόσμου.
Κύπελλο Κυπελλούχων Ευρώπης καλαθοσφαίρισης ανδρών 1976-77

Το Κύπελλο Κυπελλούχων ομάδων Ευρώπης καλαθοσφαίρισης ανδρών της περιόδου 1976-77 ήταν η ενδέκατη κατά σειρά διασυλλογική διοργάνωση αυτού του θεσμού. Στον Τελικό της, που διεξήχθη στην ιδιαίτερα κοσμοπολίτικη τότε Μαγιόρκα της Ισπανίας, συναντήθηκαν η Φορστ Καντού (4η στα χρονικά ιταλική ομάδα που έφτανε στον Τελικό'), με τη Ραντνίτσκι Μπεόγκραντ, 3η διαφορετική ομάδα από την πρώην Γιουγκοσλαβία.
Στα ημιτελικά η Καντού απέκλεισε την κάτοχο του τίτλου Τσιντσάνο Μιλάνο (που είχε ξεκινήσει τους αγώνες της από το δεύτερο γύρο) και οι σέρβοι εκτόπισαν τους ισπανούς της Ζοβεντούτ Schweppes.

Διαδικασία διεξαγωγής

Στη διοργάνωση πήραν μέρος 25 ομάδες, πέντε περισσότερες από ότι την προηγούμενη περίοδο. Παίχθηκε μια προκριματική φάση με έντεκα ζευγάρια (σε διπλές αναμετρήσεις) και στη συνέχεια μια φάση των 12 (6 ζεύγη), ακολούθως ο προημιτελικός γύρος δύο ομίλων των τεσσάρων ομάδων έκαστος. Από τη φάση αυτή πέρασαν οι δυο πρώτες ομάδες κάθε γκρουπ και οδηγήθηκαν με το σύστημα "χιαστί", στα ημιτελικά (διπλών συναντήσεων, με πλεονέκτημα έδρας στη ρεβάνς). Οι νικήτριες των δυο ημιτελικών αποτέλεσαν το ζευγάρι του (απλού) Τελικού αγώνα.

1ος γύρος (Προκριματική φάση)

Έγιναν έντεκα διπλές αναμετρήσεις που οδήγησαν εκτός της συνέχειας τις εκπροσώπους του Ισραήλ (Χαποέλ Γκιβάτ Γιαγκούρ), της Ελβετίας (Ολίμπικ Φρίμπουργκ), της Αγγλίας (London YMCA), της Ελλάδας  (ΑΕΚ ), της Ολλανδίας (Φλαμίνγκος Χάαρλεμ), της Βουλγαρίας (Τσερνομόρετς Μπουργκάς), της Αλβανίας (Παρτιζάνι Τιράνων), της Γερμανίας (Βόλφενμπυτελ MTV), της Νορβηγίας (Ντιάρντβικ UMFN), του Λουξεμβούργου (Έτσελα Έτελμπρυγκ) και της Αιγύπτου (Αλ Ζαμαλέκ Κάιρο).

2ος γύρος (Φάση των 12)

Εδώ, το παιχνίδι έχασαν ακόμη έξι σύλλογοι: Η Βιμπρζέζε Γκντανσκ (Πολωνία), η Κόρτραϊλ BC (Kortrijl) (Βέλγιο), η Boroughmuir Εδιμβούργο (Σκοτία), η Μπεσίκτας Ιστάνμπουλ, η Βιένα Τρεντ (Αυστρία) και η σουηδική Χέγκσμπο Γκέτεμποργκ.

Προημιτελική φάση

Την πόρτα της εξόδου από τη διοργάνωση "είδαν" η Στεάουα Βουκουρεστίου, η Σλάβια Πράγας, η Σπαρτάκ Λένινγκραντ και η γαλλική ASVEL Βιλερμπάν.

Τελικός

Η Καντού του κόουτς Αρνάλντo Ταουριζάνο επικράτησε, έπειτα από συναρπαστικό αγώνα, με μισό καλάθι της αντιπάλου της (87-86). Για τους ιταλούς (που τότε ξεκινούσαν μια αξιοσημείωτη δυναστεία στο θεσμό) είχαν αγωνισθεί οι αμερικανοί Μπομπ Λίνχαρτ και Χάρτθορν Ουίνγκο και οι  Πιερλουίτζι Μαρτσοράτι, Ρεκαλκάτι, Κορτινόβις, Ντέλα Φιόρι, Κατίνι, Ναταλίνι, Τομπολάτο, Μενεγκέλ, Νεγκροκούσα, Καπελέτι, Καραπάκι, Πρετσάτι. 
Το Βελιγράδι έπαιξε με τους Βούτσινιτς, Ζούπανσιτς, Μπάνιανιν, Νταμιάνοβιτς, Ντράγκαν "Ντράγκι"  Ίβκοβιτς, Στάνκοβιτς, Πρέλεβιτς, Τάσιτς, Γιάριτς και Μάροβιτς.
The Hangover II

Πλοκή

Στο The Hangover Part II, ο Φιλ Γουόνεκ (ΜπράντλεΪ Κούπερ) , ο Στου Πράις (Εντ Χελμς), ο Άλαν Γκάρνερ (Ζακ Γαλιφιανάκης) και ο Νταγκ Μπίλινηκς (Τζάστιν Μπάρθα) ταξιδεύουν στην εξωτική Ταϋλάνδη για να παραστούν στο γάμο του Στου. 
Μετά το αξέχαστο πάρτυ εργένηδων στο Λας Βέγκας, ο Στου αποφασίζει να μην το ρισκάρει και οργανώνει μία ήσυχη βραδιά για τους φίλους του. Τα σχέδια του όμως εκτροχιάζονται, όταν η παρέα χάνει τον δεκαεξάχρονο αδερφό της αρραβωνιαστικιάς του Στου. 
Ό,τι είχε συμβεί στο Λας Βέγκας μπορεί να ήταν τρελό, αλλά αυτό που θα συμβεί στην Μπανγκόκ ξεπερνά κάθε φαντασία.

Παραγωγή

Τον Απρίλιο του 2009 η Warner Bros. ζήτησε από τον Τοντ Φίλιπς να γράψει τη συνέχεια του The Hangover μαζί με τον Σκοτ Άρμστρονγκ. Η σχετική συμφωνία επήλθε δύο μήνες πριν κυκλοφορήσει το The Hangover, στις 5 Ιουνίου 2009. Οι παραγωγοί της ταινίας αποφάσισαν έτσι να πάνε κόντρα στη πάγια τακτική της βιομηχανίας του Χόλυγουντ που επέβαλλε τη δημιουργία του sequel μιας ταινίας να εξαρτάται σημαντικά από την εισπρακτική επιτυχία της αρχικής ταινίας.  
Τον Ιούλιο του 2009 περιδοικό Variety ανακοίνωσε ότι η παραγωγή του The Hangover ΙΙ θα ξεκινούσε τον Οκτώβριο του 2010, έτσι ώστε να κάνει πρεμιέρα την Memorial Day του 2011. Την ίδια χρονική περίοδο ο Ζακ Γαλιφιανάκης αποκάλυψε σε μία συνέντευξη του στην εφημερίδα Latino Review ότι τα γυρίσματα της ταινίας θα πραγματοποιηθούν στην Ταϋλάνδη, επιβεβαιώνοντας έτσι τις φήμες που κυκλοφόρησαν σχετικά με το θέμα.  Φήμες που αρνιόταν χαρακτηριστικά να αποδεχτεί ο σκηνοθέτης της ταινίας, Τοντ Φίλιπς, ότι ανταποκρίνονταν στην πραγματικότητα.  
Τελικά, τον Ιούλιο του 2010, επιβεβαιώθηκε επίσημα από τους παραγωγούς ότι τα γυρίσματα της ταινίας θα γίνουν στην Ταϋλάνδη και συγκεκριμένα ο Τοντ Φίλιπς ανακοίνωσε ότι η ταινία θα γυριστεί στην Μπανγκόκ, πρωτεύουσα της Ταϋλάνδης καθώς και στο Λος Άντζελες. Επίσης επιβεβαιώθηκε ότι οι Ζακ Γαλιφιανάκης, MπράντλεΪ Κούπερ, Εντ Χελμς και Κεν Τζιόνγκ θα επιστρέψουν στους πρωταγωνιστικούς ρόλους.

Box office

Με προϋπολογισμό 80.000.000 δολάρια, το The Hangover Part II άνοιξε στην 1η θέση με 86,4 εκατομμύρια δολάρια το πρώτο σαββατοκύριακο. Συνολικά έχει αποφέρει 254,4 εκατομμύρια δολάρια στο αμερικανικό box office και 327 εκατομμύρια δολάρια στον υπόλοιπο κόσμο, συγκεντρώνοντας 581,4 εκατομμύρια δολάρια παγκοσμίως.
Ευρυδίκη της Αιγύπτου

Βιογραφία

Η ακριβής ημερομηνία του γάμου της δεν αναφέρεται στις αρχαίες πηγές, μα πιστεύεται πως έλαβε χώρα λίγο μετά τη Συμφωνία του Τριπαραδείσου και την ανάθεση στον Αντίπατρο της βασιλείας, το 321 π.Χ. Ο λόγος που συμφωνήθηκε ο γάμος ήταν η ενίσχυση της συμμαχίας του πατέρα της με τον Πτολεμαίο, καθώς εκείνη την εποχή μαίνονταν οι Πόλεμοι των Διαδόχων, για το διαμοιρασμό των εδαφών της Αυτοκρατορίας του Αλεξάνδρου του Μέγα, ανάμεσα στους διαδόχους του. Η Ευρυδίκη έγινε μητέρα τεσσάρων γιων, του Πτολεμαίου, του επονομαζόμενου «Κεραυνού», του Μελέαγρου, που διαδέχτηκε τον αδερφό του στο θρόνο της Μακεδονίας, του Αργαίου και ενός ακόμη του οποίου το όνομα μας είναι άγνωστο. Ο τελευταίος εκτελέστηκε από τον Πτολεμαίο Β' τον Φιλάδελφο. Η Ευρυδίκη έφερε επίσης στον κόσμο δύο κόρες, την Πτολεμαΐδα, σύζυγο του Δημητρίου του Πολιορκητή και τη Λυσάνδρα, σύζυγο του Αγαθοκλή, γιου του Λυσίμαχου. Ο σύζυγός της, Πτολεμαίος όμως, όπως και αρκετοί σύγχρονοί του, είχε πολλές συζύγους ταυτόχρονα, καθώς η πολυγαμία συνηθιζόταν από πολλούς ηγεμόνες. 
Σύμφωνα με τον ιστορικό Πλούταρχο, η ευνοούμενη του ήταν η Βερενίκη, πρώην ακόλουθος της Ευριδίκης, της οποίας και τα παιδιά επέλεξε για τη διαδοχή. Πιστεύεται πως για τους παραπάνω λόγους η Ευρυδίκη εγκατέλειψε την αιγυπτιακή αυλή. Γνωρίζουμε πως το 287 π.Χ. κατοικούσε στη Μίλητο, όπου και υποδέχτηκε το Δημήτριο τον Πολιορκητή, στον οποίο έδωσε και το χέρι της κόρης της Πτολεμαΐδας, πράξη που ήταν ιδιαίτερα προσβλητική για τον Πτολεμαίο. Αρχαίοι ιστορικοί αναφέρουν μια γιορτή, τα Ευρυδίκεια, προς τιμήν της απελευθέρωσης της πόλης της Κασσάνδρειας, από τον τύραννο Απολλόδωρο, που βασίλεψε μεταξύ του 279 π.Χ. και του 276 π.Χ. Θεωρείται πως η γιορτή τιμούσε αυτή ακριβώς τη βασίλισσα, η οποία πιθανώς να ανέλαβε τη διοίκηση της πόλης κατά τη διάρκεια της βασιλείας του Πτολεμαίου Κεραυνού. Αν αυτό έχει πράγματι συμβεί, ο θάνατός της τοποθετείται από το 280 π.Χ. και μετά.
Μαρουάν Φελαϊνί

Πρώιμη καριέρα

Ο Φελαϊνί ξεκίνησε να παίζει ποδόσφαιρο στην ηλικία των 8 ετών στις ακαδημίες της ΡΣΚ Άντερλεχτ. Ως νεαρός ήταν δρομέας με προτίμηση στα 10.000 μέτρα. Ο πατέρας του Αμπντελατίφ  τον ώθησε προς το ποδόσφαιρο έμεινε στις ακαδημίες της ΡΣΚ Άντερλεχτ έως τα 10 του χρόνια ακολούθως πέρασε από τα τμήματα υποδομής της Μονς της R. Francs Borains και τις Σπόρτινγκ Σαρλερουα πριν καταλήξει στην Σταντάρ Λιέγης το 2000

Σταντάρ Λιέγης

Σε ηλικία 17 ετών υπέγραψε την πρώτο του συμβόλαιο με την Σταντάρ Λιέγης. Μεταξύ του 2006 και του 2008 έκανε 84 εμφανίσεις για τον σύλλογο, σκοράροντας 11 φορές. Έγινε γνωστός για την ικανότητα στο ψηλό παιχνίδι και την αντοχή του, η οποία τον έκανε ένα από τα καλύτερους μέσους στη Πρωτάθλημα ποδοσφαίρου Βελγίου κατάφερε να κερδίσει το παπούτσι Ebony το 2008, ένα βραβείο που δίνεται στον καλύτερο παίκτη αφρικανικής καταγωγής της σεζόν.

Έβερτον

Μετά την απόρριψη των προτάσεων της Μάντσεστερ Γιουνάιτεντ  και μετά το ενδιαφέρον που αναφέρθηκαν από Άστον Βίλα, της Ρεάλ Μαδρίτης, Τότεναμ Χότσπερ και της Μπάγερν Μονάχου, Ο Φελαϊνί υπέγραψε για την Έβερτον, τον Σεπτέμβριο του 2008, με αρχικό κόστος μεταγραφής 15 εκατομμυρίων λιρών
Ευάγγελος Φωτιάδης

Βίος

Ο Ευάγγελος Φωτιάδης γεννήθηκε στα Τρίκαλα της Θεσσαλίας τον Φεβρουάριο του 1909. Το 1926 εισήχθη στη Φιλοσοφική Σχολή του Πανεπιστημίου Αθηνών. Παράλληλα εργαζόταν ως υπάλληλος στο αναγνωστήριο της Εθνικής Βιβλιοθήκης της Ελλάδος στο οποίο αργότερα έγινε επόπτης. Το 1954 μέχρι το 1964 έγινε Γενικός Διευθυντής της Εθνικής Βιβλιοθήκης και παράλληλα δίδασκε ιστορικά μαθήματα σε Στρατιωτικές Σχολές. Πραγματοποίησε δεκάδες ομιλίες από το Εθνικό Ίδρυμα Ραδιοφωνίας και την Εταιρεία Φίλων του Λαού. Στη διάρκεια της Χούντας των Συνταγματαρχών ανέλαβε για σύντομο χρονικό διάστημα τη Γενική Διεύθυνση του Εθνικού Θεάτρου και μέλος της Συμβουλευτικής Επιτροπής. Πέθανε στις 8 Αυγούστου 1973.
Ρωσική Ορθόδοξη Αποστολή Ιεροσολύμων

Η Ρωσική Αποστολή Ιεροσολύμων (ρωσικά: Русская духовная миссия в Иерусалиме‎), ευρισκόμενη πλησίον της Παλαιάς Πόλης Ιεροσολύμων περιλαμβάνει επί μίας έκτασης 6,8 εκταρίων, τον Ορθόδοξο Καθεδρικό Ναό της Αγίας Τριάδος, τα κτίρια της Αποστολής και σειρά άλλων κτιρίων αρχικώς χτισμένων για την φιλοξενία των Ρώσων Ορθόδοξων προσκυνητών των Αγίων Τόπων.

Ιστορία

Το 1847, εστάλη μια πρώτη Εκκλησιαστική Αποστολή, η οποία οργανώθηκε από τον Αρχιμανδρίτη Πορφύριο (Ουσπένσκι), ωστόσο αυτή δεν αναγνωρίστηκε επισήμως από την κυβέρνηση της Υψηλής Πύλης, η οποία διοικούσε την Παλαιστίνη. Επέστρεψε στην Ρωσία κατά την περίοδο του Κριμαϊκού Πολέμου.
Αναγνωρίσθηκε, τελικώς, από την Οθωμανική Αυτοκρατορία το 1857 και κατέφθασε στους Αγίους Τόπους στις 31 Ιανουαρίου 1858. Το 1860, η Ορθόδοξη Αυτοκρατορική Εταιρεία Παλαιστίνης προχώρησε στην ανέγερση της Ρωσικής Αποστολής Ιεροσολύμων. Οι δραστηριότητές της αναπτύχθηκαν ταχέως, χάρη στις εδαφικές αγορές στις οποίες προχώρησε ο Αρχιμανδρίτης Αντωνίνος (Καπούστιν) (1817-1894).
Είχε υπό την δικαιοδοσία της 70 θρησκευτικά κτίρια και χώρους φιλοξενίας των προσκυνητών. Οι ρωσικές εκκλησίες σφραγίστηκαν από τις Οθωμανικές Αρχές (σύμμαχοι της Γερμανικής Αυτοκρατορίας) κατά τις απαρχές του Α΄ Παγκοσμίου Πολέμου, ενώ το έμψυχο δυναμικό της Αποστολής εκδιώχθηκε, ενώ τα κτίρια χρησιμοποιήθηκαν ως κατάλυμα για τους Τούρκους στρατιώτες.
Κατά την περίοδο της Βρετανικής Εντολής, τα επιστραμμένα στους Ρώσους κτίρια ενοικιάστηκαν και μια ζώνη ασφαλείας δημιουργήθηκε από τους Βρετανούς στην συγκεκριμένη περιοχή, προκειμένου οι τελευταίοι να εγκαταστήσουν εκεί το διοικητικό τους κέντρο. Η Αποστολή της Παναγιάς μετετράπη σε φυλακή. Η Ρωσική Αποστολή πέρασε στην κατοχή της Χαγάνα στις 15 Μαΐου 1948. Η ΕΣΣΔ, καθώς είχε αναγνωρίσει την ανεξαρτησία του Κράτους του Ισραήλ, έλαβε από το τελευταίο την ιδιοκτησία των ρωσικών κτιρίων.
Το σύνολο των κτιρίων αυτών, με εξαίρεση τον Καθεδρικό Ναό και μία οικία της Αποστολής, πωλήθηκαν στις 17 Οκτωβρίου 1964 από τις Σοβιετικές Αρχές στην κυβέρνηση του Ισραήλ έναντι ποσού της τάξεως των 3,5 εκατομμυρίων δολαρίων (η τιμή μιας αγοραπωλησίας πορτοκαλιών, σύμφωνα με τους επικριτές της συγκεκριμένης κίνησης). Την συγκεκριμένη αγοραπωλησία ανέλαβαν, από την μια πλευρά, η Γκόλντα Μέιρ και, από την άλλη, ο Πρέσβης Μιχαΐλ Μποντρόφ. Στην αγοραπωλησία περιλαμβάνονταν η Αποστολή Αγίου Βενιαμίν, η Ρωσική Αποστολή της Ναζαρέτ, καθώς και εδαφικές εκτάσεις στην Χάιφα, την Αφούλα, το Εΐν Κερέμ και το Καφρ-Κανά.  
Η νομιμότητα της συγκεκριμένης αγοραπωλησίας εξακολουθεί να αμφισβητείται, ενώ προσφυγές πραγματοποιούνται σε τακτική βάση, προκειμένου τα κτίρια αυτά να επιστρέψουν υπό τον έλεγχο της Ρωσίας.
Νοτιοδυτική Μαδαγασκάρη

Γεωγραφία

Η Ατσίμο-Αντρεφάνα βρίσκεται νοτιοδυτικά της Μαδαγασκάρης και κεντρικά  της Τολιάρα. Συνορεύει στα βόρεια με τη Μενάμπε, στα νοτιοανατολικά με την Αντρόι, στα βόρεια-κεντρικά με την Ανόσι και στα βορειοανατολικά με την Ιχορόμπε και την Άνω Ματσιάτρα.  Έχει έκταση 66.236 km².

Δήμοι

Η Ατσίμο-Αντρεφάνα διαιρείται σε 9 δήμους:
3. Αμπανόιχι 

4. Ανκαζοάμπο

8. Μπενενίτρα

9. Μπορορόχα
 
10. Μπετιόκι 

15. Μορόμπε

17. Σακαράχα

19. Τολιάρα Ι

20. Τολιάρα ΙΙ

Μεταφορές

Το τοπικό αεροδρόμιο είναι το Αεροδρόμιο της Τολιάρα που βρίσκεται στην Τολιάρα.
Φιλαρμονική Ορχήστρα του Ελσίνκι

Η Φιλαρμονική Ορχήστρα του Ελσίνκι (φινλανδικά: Helsingin kaupunginorkesteri‎, σουηδικά: Helsingfors stadsorkester‎) είναι μια ορχήστρα που εδρεύει στο Ελσίνκι,της Φινλανδία. Πρωταρχικός συναυλιακός του χώρος είναι το Μουσικό Κέντρο του Ελσίνκι (Helsingin Musiikkitalo).
Στα 1882, με την υποστήριξη δύο πλούσιων επιχειρηματιών, ο Ρόμπερτ Καγιάνους (Robert Kajanus) ίδρυσε την Ορχήστρα της Φιλαρμονικής Εταιρίας του Ελσίνκι (Helsingin filharmonisen seuran orkesteri) και υπήρξε ο βασικός ενορχηστρωτής του για 50 χρόνια. Ήταν η πρώτη μόνιμη ορχήστρα των Νορδικών χωρών. Στα 1914, συγχωνεύτηκε με το ανταγωνιστικό τότε σχήμα, τη Συμφωνική Ορχήστρα του Ελσίνκι (Helsingin kaupunginorkester), αποκτώντας έτσι το σημερινό όνομα του. Μέχρι και το 1962, λειτούργησε κι ως ορχήστρα για την Εθνική Όπερα της Φινλανδίας (Suomen Kansallisooppera).
Ο Λέιφ Σέγκερσταμ (Leif Segerstam) ήταν βασικός ενορχηστρωτής της ορχήστρας από το 1995 έως και το 2007, και τώρα είναι επίτιμος ενορχηστρωτής. Ο Γιόν Στόργκαρντς (John Storgårds) έγινε ο κύριος έκτακτος ενορχηστρωτής της ορχήστρας το 2003, και ανέλαβε τη βασική ενορχήστρωση της ορχήστρας το φθινόπωρο του 2008, με ένα εισαγωγικό συμβόλαιο 4 ετών. Ακολουθώντας μια αρχική ανανέωση του συμβολαίου του για το 2014, τον Οκτώβριο του 2013, η ορχήστρα ανακοίνωσε μια επιπρόσθετη επέκταση του συμβολαίου του Στόργκαρντς μέσα στο Δεκέμβριο του 2015, τότε περίπου  που θα έπρεπε να απέλθει από τη θέση του βασικού ενορχηστρωτή της ορχήστρας. Τον Σεπτέμβριο του 2014, η ορχήστρα ανακοίνωσε τον διορισμό της Σουσάνα Μάλκι (Susanna Mälkki) ως τον επόμενο βασικό της ενορχηστρωτή, αρχής γενομένης από το φθινόπωρο του 2016, με ένα εισαγωγικό συμβόλαιο 3 ετών. Πρόκειται για τη πρώτη γυναίκα ενορχηστρωτή που διορίζεται στο συγκεκριμένο πόστο στην ιστορία της ορχήστρας.
Η ορχήστρα έχει ηχογραφηθεί για εμπορικούς σκοπούς για δισκογραφικές εταιρείες όπως η Ondine κι η Finlandia, καθώς και επιμέρους για εταιρείες όπως η EMI, η Warner και η  Deutsche Grammophon. Το Νοέμβριο του 2011, η ορχήστρα ήταν το πρώτο σύνολο που παρουσίασε εκτεθημένα προσχέδια της Συμφωνίας Νο. 8 του Γιαν Σιμπέλιους.
Οι Γερμανοί ξανάρχονται

Πλοκή

Η ταινία ξεκινά με τον Θόδωρο να ψωνίζει από ένα πλανόδιο πωλητή, όπου και συναντά ένα γνωστό του, ενώ παρακάτω τσακώνονται δύο άτομα για τα πολιτικά, με τον Θόδωρο να διαφωνεί με όλα αυτά. Λίγο πιο κάτω βλέπει έναν τραυματία, ενώ παρακάτω γίνεται θύμα διασταυρωμένων πυρών, χωρίς όμως να του συμβεί κάτι. Επιστρέφοντας σοκαρισμένος στην αυλή όπου ζούσε, λέει στους γείτονες του πόσο αποστρέφεται αυτή την κατάσταση, που μετά τον πόλεμο, η Ελλάδα δεν μπορεί να βρει ησυχία. Εν τω μεταξύ, ένας από τους γείτονές του, ο Ζήσης, διαβάζει στην εφημερίδα ότι ο Χίτλερ, τελικά, ζει, κάπου στο Τιρόλο, μαζί με την Εύα Μπράουν. Μη θέλοντας να ακούει άλλα, πάει στην καρέκλα του και τον παίρνει ο ύπνος.
Όμως, ξυπνάει απότομα, όταν ακούει φωνές απ' έξω, ότι η Ευρώπη δέχεται επίθεση από τους Γερμανούς ξανά. Τότε, αρχίζει μία αφήγηση, για το πώς η Γερμανία αρχίζει να κυριαρχεί ξανά στην Ευρώπη. Αφού τελειώσει η αφήγηση, η ταινία επιστρέφει στην αυλή, όπου όλοι μαζί ακούνε γερμανικά στο ραδιόφωνο. Η δεύτερη αυτή Κατοχή τους βρίσκει ξανά στην πείνα και στην εξαθλίωση: ο Ζήσης έκανε ψητό τον σκύλο, τον Φλοξ, η Ουρανία (γυναίκα του Θόδωρου), βράζει τον Τζιτζιφρίγκο, ένα καναρίνι, για την κόρη τους κ.λπ. Παράλληλα, παρατηρούσαν έναν τύπο να τους παρακολουθεί και να κάνει βόλτες έξω από την αυλή τους. Κάποια στιγμή, ο τύπος αυτός, μπαίνει μέσα στην αυλή τους, και μετά από ανάκριση, βρίσκει ένα ραδιόφωνο που είχαν κρύψει στο πηγάδι τους & τότε συλλαμβάνονται όλοι οι άντρες της αυλής.
Η ταινία, μετά, μεταφέρεται στις φυλακές, όπου όλοι βρέθηκαν στο ίδιο κελί, ενώ μαζί τους βρίσκεται κι ένας πατριώτης που τους λέει ότι τα κάγκελα είναι φαγωμένα και θα μπορέσουν να φύγουν. Αφού μπόρεσαν να φύγουν, τελικά βρίσκονται σε μία ψυχιατρική κλινική, στην οποία περίμεναν πέντε πατριώτες, ώστε να τους οδηγήσουν στα βουνά. Ο Θόδωρος μένει μόνος του, ώστε να μιλήσει με τον Νίκο, ο οποίος θα τους οδηγούσε εκεί. Τελικά, εμφανίζεται ένας τρελός, με τον οποίον αρχικά ο Θόδωρος συμφωνούσε σε όλα, κατόπιν λύνεται η παρεξήγηση, μόνο που οι Γερμανοί είχαν έρθει κι αυτοί στην κλινική. Έτσι, εκείνος ο τύπος εμφανίζεται ξανά, όμως η ηρωική κίνηση της Έλλης, τον αφοπλίζει και, τελικά, τον ακινητοποιούν, δένοντάς τον σε μία καρέκλα. Κατόπιν, αρχίζει η ανταλλαγή πυρών.
Η ταινία, τελειώνει, με τον Θόδωρο να παραμιλάει στον ύπνο του. Άργησε, βεβαίως, αλλά, τελικά, κατάλαβε ότι όλα αυτά ήταν ένας εφιάλτης, βλέποντας τους γείτονες του, στην καθιερωμένη ρουτίνα τους. Τελειώνοντας, αρχίζει ένας μονόλογος του Θόδωρου, απευθυνόμενος στον καναρίνι τους, το οποίο τελικά το αποδεσμεύει από το κλουβί του.
Κάρολος Γ΄ Γουλιέλμος του Μπάντεν-Ντούρλαχ

Βιογραφία

Ήταν ο πρωτότοκος γιος του Φρειδερίκου Ζ΄ μαργράβου του Μπάντεν-Ντούρλαχ και της Αυγούστας-Μαρίας, κόρης του Φρειδερίκου Γ΄ δούκα του Σ.Χ.Γκόττορπ.
Το 1738 απεβίωσε στην Καρλσρούη σε ηλικία 59 ετών και τον διαδέχθηκε ο εγγονός του Κάρολος-Φρειδερίκος.
Κωνσταντίνος Σκουρλέτης

Βιογραφία

Το 1844 διορίστηκε δήμαρχος Πατρέων, θέση στην οποία παρέμεινε μέχρι το 1851. Το 1847 και λόγω των καταστάσεων που επικρατούσαν εκείνη την εποχή, αντικατέστησε τον νόμιμα εκλεγμένο δήμαρχο Αντώνιο Αντωνόπουλο που ήταν αντιβασιλικός, ενώ ο ίδιος ήταν φιλοβασιλικός. Αξίζει να σημειωθεί ότι διαχειρίστηκε την εμπορική κρίση με επιτυχία.
Απεβίωσε στην Πάτρα το 1888.
Η κωμωδία της μύγας

Προσέγγιση

Το έργο αυτό κατατάσσεται μεν στο θέατρο παραλόγου, εμπεριέχει όμως μια εξήγηση φιλοσοφικού επιπέδου. Χειρίζεται τα εργαλεία της φάρσας, για να συγκεράσει την κωμωδία με στοιχεία τραγικής ειρωνείας. Ο χρόνος υφίσταται παράλληλος, και αυτοαναιρείται. Το στίγμα των γεγονότων μπορεί να βρίσκεται πριν δύο μέρες, ή δύο χρόνια, ή είκοσι ή σαράντα χρόνια πριν. Η στιγμή της αφήγησης αντικατοπτρίζεται αντιμέτωπη με τη στιγμή της δράσης, όπως δύο παράλληλες γραμμές που τέμνονται, στο άπειρο. Η αντίφαση του άσπρου-μαύρου γίνεται προσωποποίηση του δολοφόνου, ενός αρχέτυπου δολοφόνου του Εγώ και όχι του Άλλου. Το δάσος είναι σύμβολο, ο λάκος μια μορφή του θανάτου. Ο κλόουν συμβολίζει τη φάρσα, η γραμματέας είναι αλληγορία του θεάτρου.
Τζέιμς Λ. Κρέιν

Ο Τζέιμς Λ. Κρέιν ήταν Αμερικανός προπονητής αμερικανικού ποδοσφαίρου . Υπηρέτησε ως ο έκτος προπονητής αμερικανικού ποδοσφαίρου στο Πανεπιστήμιο Βάντερμπιλτ . Ο Κρέιν προπονούσε τους Βάντερμπιλ Κόμμοντορς για δύο περιόδους από το 1899 έως το 1900, καταγράφοντας ένα ρεκόρ 11-6-1.
Ενδοτροπική ζώνη σύγκλισης

Η ενδοτροπική ζώνη σύγκλισης είναι ζώνη της Γης γύρω από τον ισημερινό όπου συγκλίνουν οι θερμοί και υγροί αληγείς άνεμοι των δύο ημισφαιρίων. Είναι περιοχή χαμηλού βαρομετρικού και σταθερών καιρικών συνθηκών που προκαλούν ιδιαίτερα πυκνές νεφώσεις, έλλειψη ανέμων (ζώνη τροπικών νηνεμιών) και υψηλές θερμοκρασίες, χαρακτηριστικά των τροπικών περιοχών και κλιμάτων που εντοπίζονται στην ίδια περιοχή.
Ξαβιέ της Πάρμας

Βιογραφία

Ήταν ο πέμπτος (επιζών) γιος του Ροβέρτου δούκα της Πάρμας & Πλακεντίας και της Μαρίας-Πίας των Βουρβόνων-Ισπανίας, κόρης του Φερδινάνδου Β΄ των Δύο Σικελιών.